གསུམ་པ།གནམ་གང་གི་བཀྲ་ཤིས་སྒྲིག་ཤོམ་བྱེད་པ་སྟེ།བོད་ཟླ་བཅུ་གཉིས་པའི་ཚེས་༣༠ཉིན་མོ།ལོ་གསར་གྱི་མཆོད་རྫས་གཙོ་ཆེ་བ་གྲོ་སོ་ཕྱེ་མར་དང་།སྡེར་ཁ་སྒྲིག་དགོས་པ་དང་།སྡེར་ཁ་སྒྲིག་དུས་བོང་བུའི་ཨམ་ཅོག་དང་།ཉ་ཤག་སྨུག་ཐུང་།སྦོ་ལུག།པི་ཏོག་བཅས་བཟོ་ལྟ་མི་འདྲ་བའི་ཁ་ཟས་ཚང་དགོས་པ་གང་ཞིག་སྔོན་ལ་བོང་བུའི་ཨམ་ཅོག་བརྩེག་དགོས་པ་དང་།དེའི་སྟེང་དུ་ཉ་ཤག་དང་སྨུག་ཐུང་བརྩེགས་དགོས་པ།དེའི་སྟེང་དུ་སྦོ་ལུག་དང་།དེའི་སྟེང་པིང་ཏོག་འཇོག་དགོས་པ།དེ་ནས་སྡེར་ཁའི་ཐོག་རྟ་ཕྱུར་ཕྲེང་ཤལ་བསྐོན་དགོས་པ་མ་ཟད།དེང་ཁ་ཟས་ཀྱི་བར་གསེང་དུ་བྱི་རིལ་སྣ་ཚོགས་འཇོག་སྲོལ་ཡོད།བཤད་སྲོལ་ལ་སྡེར་ཁའི་ནང་བརྩེགས་པའི་བོང་བུའི་ཨམ་ཅོག་དང་ཉ་ཤག།སྨུག་ཐུང་དང་སྦོ་ལུག་བཅས་སོ་སོས་ལུག་གི་རྐང་ཐུང་དང་ལུག་གི་རྩིབ་མ།ལུག་གི་རྒྱུ་ནག་ལུག་གི་རྒྱུ་དཀར་བཅས་མཚོན་གྱི་ཡོད།དེ་བཞིན་ལུག་མགོ་དང་ལོ་ཕུད་།ཆང་ཕུད།གྲོ་མ་འབྲས་སིལ།ཇ།མར།ཚྭ།ཞལ་ཟས།ཤིང་འབྲས།ཐུད་སོགས་སྔོན་ཚུད་ནས་གྲ་སྒྲིག་བྱས་ཟིན་པའི་ཟས་ཕུད་སྡེར་ཁ་དང་མཉམ་དུ་མཆོད་གཤོམ་མདུན་དུ་གང་རྒྱས་སྒྲིག་གཤོམ་བྱེད།ཐབ་ཚང་གི་རྩིག་ལྡེབས་སུ་གྲོ་ཕྱེའི་དཀར་ཐིག་གི་ཡས་སྒྲོན་བརྒྱན་དགོས་པ་དང་།སྡིག་པ་རྭ་ཙ་འབྲི་བ།ཆུ་ཟངས་དང་ཆུ་བན།རྫ་མ་སོགས་བཅུད་ཀྱིས་གཏམས་པའི་སྣོད་ལ་ཁ་བཏགས་དཀྲི་བ།ཁང་པའི་སྦུག་གི་ཀ་བ་དང་།གདུང་མར་ཡར་གཟེད་སྒྲོན་པ།སྒོ་སྒེའུ་ཁུང་གི་ཤམ་བུ་དང་སྒོ་ཡོལ་གསར་དུ་བརྗེ་བ།ཁ་གདན་གསར་པ་བརྗེ་བ།རྒྱལ་སྒོའི་མདུན་དུ་དཀར་ཐིག་འཐེན་པ་དང་མི་འགྱུར་རྟག་བརྟན་གྱི་མཚོན་དོན་གཡུང་དྲུང་འབྲི་བ་སོགས་བྱེད།